AFRIKAANSE OPSOMMING: Hierdie navorsingsprojek is onderneem met die oog daarop om die ekosistemiese veranderlikes te ondersoek wat 'n invloed het op die opname en veralgemening van studie-en denkvaardighede waaraan leerders blootgestel is. Tesame hiermee is my persoonlike groeiervaringe as reflektiewe praktisyn ook aangeteken. 'n Literatuuroorsig is onderneem ten einde 'n perspektief te verkry van navorsing wat reeds in hierdie gebied onderneem is. In hierdie proses het ek die gesamentlike rol van navorser en reflektiewe praktisyn aangeneem. Dit het my in staat gestelom die 'objektiewe kennis' verkry uit die literatuuroorsig met die 'persoonlike kennis' opgedoen tydens my onderwyservaringe, te kombineer. Ek het die ekosistemiese raamwerk as 'n geskikte opvoedkundige sielkundige vertekpunt vir hierdie studie gekies. Die aard van hierdie navorsingsprojek IS postmodernisties, fenomenologies en emansipatories. Ten einde die leerders se indrukke van die program en die verandelikes wat hulle vermoë om die nuwe vaardighede op te neem en te veralgemeen te bepaal, is 'n kwalitatiewe benadering gevolg. Hierdie inligting is ingesamel deur middel van my eie observasies sowel as vraelyste. Hierdie navorsingsverslag beskryf my observasies van die ekosistemiese veranderlikes wat die implementering van 'n studie- en denkvaardigheidsprogram, sowel as die leerders indrukke daarvan, geaffekteer het. In toevoeging hiernee, het ek ook oor my persoonlike ervaringe gedurende die navorsingsprojek gereflekteer. Voorstelle is gemaak oor die mees geskikte wyse waarop so 'n program in 'n skool geïmplementeer kan word, asook ten opsigte van die bruikbaarheid van die emansipatoriese aksienavorsings-benadering in Suid Afrika.